钦定古今图书集成/理学汇编/学行典/第125卷 > 徐干中论 > 《修本》
## 钦定古今图书集成/理学汇编/学行典/第125卷 > 徐干中论 > 《修本》

人心莫不有理道，至乎用之，则异矣。或用乎己，或用
乎人。用乎己者，谓之务本；用乎人者，谓之近末。君子
之理也，先务其本，故德建而怨寡；小人之理也，先近
其末，故功废而仇多。孔子之制《春秋》也，详内而略外，
急己而宽人。故于鲁也，小恶必书；于众国也，大恶始
笔。夫见人而不自见者谓之蒙；闻人而不自闻者谓
之瞆，虑人而不自虑者谓之瞀。故明莫大乎自见，聪
莫大乎自闻，睿莫大乎自虑。此三者，举之甚轻，行之
甚迩，而莫之知也。故知者举甚轻之事以任天下之
重，行甚迩之路以穷天下之远，故德弥高而基弥固，
胜弥众而爱弥广。《易》曰：“复，亨，出入无疾，朋来无咎。”其
斯之谓与！